《新滩拽滩歌》
清代·凌如焕

风瑟瑟，树萧萧，拽滩水落新滩高。蜀道青天不可上，横飞白练三千丈。

居人欢喜旅人愁，千盘万折过陇头。北雪消，南风作，新滩水平拽滩恶。

中流伏石如蛟龙，纸船全赖铁梢公。旅人色沮居人利，石米百钱取如寄。

作者简介：（1682—1749）清江苏上海人，字琢成，一字榆山，号新斋。康熙五十四年进士，官编修。雍正间迁侍读，提督湖北学政。曾奏请于三峡水道设救生船，以保护行人。通《易》理，中年后喜为诗。兼工草书。有《应制集》、《楚游集》、《读史集》、《皇华集》、《黄海纪游》、《向日槎杂咏》等。